ཡང་ན་བྱི་དང་ག་དང་།སཔྟ་པརྞ་དང་།སྐྱུ་རུ་ར་དང་།ལྕགས་ཀྱི་བྱེ་མ་རྣམས་སྦྲང་རྩི་དང་།མར་དང་།ཏིལ་མར་རྣམས་དང་སྦྱར་བ་ཇི་སྟེ་མིས་ཟོས་ནས་གཞོན་ནུར་གྱུར་པ་དེ་ནི་ངོ་མཚར་མི་ཆེའོ།།ཡང་ན་བྱི་དང་ཀ་དང་།འབྲས་བུ་གསུམ་དང་།པི་པི་ལིང་རྣམས་ཀྱི་ཕྱེ་མ་དང་།ལྕགས་ཀྱི་ཕྱེ་མ་རྣམས་མར་དང་།ཁ་ར་དང་།སྦྲང་རྩི་རྣམས་དང་སྦྱར་ཏེ་རྒྱུན་ཏུ་ཟོས་ན་ཡང་རྒས་པ་དང་།སྐྲ་དཀར་པོར་གྱུར་པ་སེལ་ཏོ།།ཡང་ལྕགས་ཀྱི་ཕྱེ་མ་དང་།ཁ་ར་དང་།བཅའ་སྒ་དང་།པི་པི་ལིང་རྣམས་ཀྱི་ཕྱེ་མ་དང་།མར་དང་།ཏིལ་མར་རྣམས་འབྲས་བུ་གསུམ་བསྐོལ་བའི་ཁུ་བའི་ནང་དུ་བླུགས་ཏེ།གཟར་བུ་ལ་ཆགས་སུ་བཏུབ་པ་ཙམ་དུ་བསྐོལ་བ་ཡང་སྨན་བཅུད་ཀྱིས་ལེན་དུ་འགྱུར་རོ།།ཡང་ལྕགས་གླེབས་ཏེ་དམར་པོར་བསྲེགས་ལ་འབྲས་བུ་གསུམ་བསྐོལ་བའི་ཁུ་བ་བསྒྲངས་བའི་ནང་དུ་སྨྱུག་ཅིང་ཁོལ་བཅད་པར་བྱ་བ་དེ་ལྟ་བུར་ལན་མང་དུ་བྱས་པའི་ལྕགས་ཏེ་སེག་བརྡར་གྱིས་བརྡར་བའི་ཕྱེ་མ་སྦྲང་རྩི་དང་མར་དང་སྦྱར་ཏེ་ཟོས་ན་ཡང་ཚེ་རིང་བར་འགྱུར་རོ།།ཡང་ན་སྐྱུ་རུ་ར་བསྐོལ་བའི་ཀུ་བ་དང་།མར་སྦྲང་རྩི་རྣམས་ཆ་བསྙམས་ཏེ་སྲང་བརྒྱ་བརྒྱ་དང་།ལྕགས་ཀྱི་ཕྱེ་མ་སྲང་ཉིས་བརྒྱ་དང་།འདི་རྣམས་སྦྱར་བ་ལྕགས་ཀྱི་སྣོད་དུ་བླུགས་ཏེ་བཞག་པ་ཡང་ཚེ་རིང་བར་བྱེད་པའི་མཆོག་ཡིན་ནོ།།ཡང་དྲུབ་མར་ཆང་དང་།འབྲས་བུ་གསུམ་གྱི་ཕྱེ་མ་དང་།སྦྲང་རྩི་དང་སྦྱར་ཏེ་ཟོས་ན་ཡང་།གཤིན་རྗེའི་སྔ་ལྟས་སྐྲ་དཀར་པོར་འགྱུར་བ་མེད་པར་བྱེད་དོ།།ཡང་བྱི་དང་གའི་ཕྱེ་མ་དང་།མར་དང་།སྦྲང་རྩི་དང་།ལྕགས་ཀྱི་ཕྱེ་མ་རྣམས་ཆ་བསྙམས་ཏེ་སྦྱར་བ་བུམ་པའི་ནང་དུ་བླུགས་ལ།མོན་སྲན་སྡེའུའི་ཕྱེ་དཀྱིལ་དུ་བཞག་པ་ལས་རན་པར་ཟོས་ན།སྐྲ་མཐིང་གར་འགྱུར་ཞིང་སྟོབས་དང་ལྡན་པར་འགྱུར་རོ།།ཡང་ཏཾ་པ་ལ་ཕྱེ་མ་སྲང་བརྒྱ་དང་།མར་དང་།སྦྲང་རྩི་སྲང་བརྒྱ་སྦྱར་ཏེ་ཟླ་བ་གཅིག་གི་བར་དུ་སྣོད་ཀྱི་ནང་དུ་བཞག་པ་ལས་རྒྱུན་དུ་ཟོས།ལ་ལ་ཟས་འོ་མ་དང་ལྡན་པར་ཟོས་ན་སྐྲ་དཀར་པོ་མེད་པར་བྱེད་ཅིང་ཟླ་བ་བཞིན་དུ་མཛེས་པར་འགྱུར་རོ།།ཡང་སྨན་བ་ར་ཧིའི་རྩ་བའི་ཕྱེ་མ་སྲང་བརྒྱ་སྦྲང་རྩི་དང་སྦྱར་ཏེ།མཐར་གྱིས་ཟ་ཞིང་འོ་མས་ཕུལ་ལ་ཁ་ཟས་འོ་མ་དང་མར་དང་ལྡན་པར་ཟ་ཞིང་།ནན་ཏན་དུ་བྱས་ན་ལང་ཚོ་དང་ལྡན་པར་འགྱུར་རོ།།ཡང་ན་ཟླ་བ་གཅིག་གི་བར་དུ་སྨན་པར་ཧི་ཞིབ་ཏུ་བཏགས་པའི་ཕྱེ་མ་སྦྲང་རྩི་དང་སྦྱར་བའི་ལྡེ་གུ་ཟོས་ལ།དེའི་འོག་ཏུ་བ་ར་ཧིའི་ཕྱེ་མ་འོ་མ་དང་བསྐོལ་ཏེ་བསྒྲངས་ལ་བཙགས་པ་འཐུངས་ན་ཡང་སྨན་བཅུད་ཀྱིས་ལེན་དུ་འགྱུར་རོ།།ཡང་བུ་ན་རྣ་བའི་རྩ་བ་ཞིབ་ཏུ་བཏགས་པའི་ཕྱེ་མ་སྲང་ཕྱེད་འོ་མ་བསྐོལ་ཏེ་ཕྱུང་བའི་ནང་དུ་བཏབ་སྟེ་ཟླ་བ་གཉིས་སམ་ལོ་གཅིག་གི་བར་དུ་རྒྱུན་དུ་འཐུངས་ན་ཡང་རྒ་བ་མེད་པར་འགྱུར་རོ།།ཡང་ཉེའུ་ཤིང་དང་།སབྷ་བ་རྞ་དང་།པུ་ཤེལ་ཙེ་དང་།པ་ཐ་དང་།བ་ལ་དང་།ན་ག་བ་ལ་དང་།བི་དི་ར་དང་།ཐལ་ཏྲེས་དང་།བྱགྷྲི་རྣམས་ཀྱང་རེ་རེ་ནས་བུ་ན་རྣ་བའི་ཆོ་ག་གོང་དུ་བཤད་པ་བཞིན་དུ་བྱས་ན།ཡོན་ཏན་དེ་བཞིན་དུ་འགྱུར་རོ།།ཡང་ཤ་སྐྱེ་བར་འདོད་པ་ལ་ནི།ཟླ་བ་ཕྱེད་ཀྱི་བར་དུ།སྨན་ཨ་ཤོ་གནྡྷའི་ཕྱེ་མ།ཏིལ་མར་དང་།མར་དང་འོ་མ་དང་།ཆུ་བསྐོལ་བ་དྲོན་མོ་རྣམས་ལས་གང་ཡང་རུང་བ་དང་སྦྱར་ཏེ་འཐུངས་ནས་ཁ་ཟས་འཕྲོད་པ་བཟའ་བར་བྱའོ།།ཡང་སྨན་བཅུད་ཀྱིས་ལེན་སྒྲུབ་པར་འདོད་པ་རྣམས་ཀྱིས་ནི།རྟག་ཏུ་ཁ་ཟས་འབྲས་ཞག་དྲུག་ཅུས་སྨིན་པའི་ཆན་འོ་མ་དང་།མོན་སྲན་སྡེའུའི་ཁུ་བཅུད་དང་།རྐང་འགྲོས་དང་།རི་དྭགས་སྐམ་ས་ན་གནས་པའི་ཤ་ཁུ་རྣམས་ལས་གང་ཡང་རུང་བ་དང་བསྲེག་ཅིང་བཟའ་བར་བྱའོ།།ཡང་རོ་ཙ་བར་བྱ་བའི་ཆོ་ག་ནི།ཤིང་མངར་གྱི་ཕྱེ་མ་ཞོ་གཉིས་མར་དང་སྦྲང་རྩི་དང་སྦྱར་ཏེ།རྟག་ཏུ་ཟོས་ལ་དེའི་རྗེས་ལ་འོ་མ་འཐུངས་ན་རྒན་པོ་ཡང་རོ་ཙ་བར་བྱེད་དོ།།ཡང་མོན་སྲན་སྡེའུ་སྲང་རེ་རེ་ཆོ་ག་གོང་མ་ལྟར་བྱས་ན་ཡང་དེ་བཞིན་དུ་འགྱུར་རོ།།ཡང་ཨཏྨ་གུ་སྟའི་ས་བོན་དང་།གཟེ་མའི་རྩ་བ་དང་།ཁ་ར་རྣམས་ཀྱི་ཕྱེ་མ་འོ་མ་དང་སྦྱར་བའམ།ཡང་ན་སྨན་ཨུཙྪ་དེའི་ཕྱེ་མ་ཁ་ར་དང་།འོ་མ་དང་སྦྱར་བ་འཐུངས་ན་ཡང་།རོ་ཙ་བར་འགྱུར་རོ།།ཡང་བྱི་ད་རའི་ཕྱེ་མ་དེ་ཉིད་ཀྱི་ཁུ་བས་ལན་མང་དུ་བསྒོས་པ་བཏགས་ཏེ།མར་དང་སྦྲང་རྩི་དང་སྦྱར་བའི་ལྡེ་གུས་ནི་ཤིན་ཏུ་རོ་ཙ་བར་བཤད་དོ།།ཡང་ར་དུག་པའི་ལྡག་པའི་འབྲས་བུ་འོ་མའི་ནང་དུ་ལེགས་པར་བཙོས་ཏེ་ཞུ་བར་བྱས་པའི་ནང་དུ།ཏིལ་ལན་མང་དུ་བསྒོས་པ་ཟོས་པའི་རྗེས་ལ།འོ་མ་འཐུངས་པ་གང་ཡིན་པ་དེའི་ཕོ་མཚན་རྟག་ཏུ་བསྒྲེང་བར་འགྱུར་རོ།།ཡང་ན་མོ་སྲན་སྡེའུ་ཤུན་ལྤགས་བཤུས་ཏེ་ཞིབ་ཏུ་བཏགས་པའི་ཕྱེ་མ་འོ་མ་དང་མར་གྱི་ནང་དུ་བསྐོལ་ཏེ།ཐུག་པ་བསྐ་རབ་ཏུ་གྱུར་ནས་ཕྱུང་ལ་བསྒྲངས་ཏེ་སྦྲང་རྩི་དང་སྦྱར་བའི་རི་ལུ་ཤིང་བིལ་བའི་འབྲས་བུ་ཙམ་དུ་བྱས་པ་ཉིན་གཅིག་བཞིན་དུ་ཟོས་ན་ཡང་།ཕོ་མཚན་བསྒྲེང་ཞིང་ཉལ་པོ་ནུས་པར་འགྱུར་རོ།།ཡང་འབྲས་ཕྱེའི་ནང་དུ་ཏིལ་དང་།ཨདྨ་གཔྟ་དང་།མོན་སྲན་སྡེའུ་རྣམས་ཀྱི་ཕྱེ་མ་བསྲེས་ཏེ།འོ་མ་དང་སྦྲུས་པའི་ཁུ་བ་མར་གྱི་ནང་དུ་བཙོས་པ་ཟོས་ན་ཡང་ཤིན་ཏུ་རོ་ཙ་བར་བཤད་དོ།།ཁ་ཟས་དང་།བཏུང་བ་རྣམ་པ་རྫས་བསླད་མ་འདྲེས་པའི་བཏུང་བསྣ་ཚོགས་དང་།རོལ་མོ་སྒྲ་སྐད་ཡིད་དུ་འོང་བ་དང་།སྤོས་དང་།བྱུག་པ་ལ་སོགས་པ་དྲི་ཞིམ་པོ་སྣ་ཚོགས་དང་།མེ་ཏོག་དང་།ཕྲེང་བ་དང་།གོས་དང་།རྒྱན་བཟང་པོ་ལ་སོགས་པ་ཡང་མི་རོ་ཙ་བར་བྱེད་པའི་རྒྱུ་ཡིན་ནོ།།